b'\n_START_ARTICLE_\nOsma armada (Zdru\xc5\xbeeno kraljestvo)\n_START_SECTION_\nOrganizacija\n_START_PARAGRAPH_\n8. armada je bila formirana iz Zahodnih pu\xc5\xa1\xc4\x8davskih sil, septembra leta 1941. Za poveljnika je bil postavljen generalporo\xc4\x8dnik Sir Alan Cunningham. Med bitko pri El Alameinu je imela 8. armada 220.000 vojakov, razporejenih v 10 divzijah.\n_START_SECTION_\nAfri\xc5\xa1ka kampanja\n_START_PARAGRAPH_\n8. armada je kot bojna enota prvi\xc4\x8d sodelovala v zvezni\xc5\xa1ki operaciji Kri\xc5\xbear. Njen cilj je bil ponovno zavzeti obkoljeni Tobruk. 8. armada je operacijo za\xc4\x8dela 17. novembra 1941, izpolnila svoj cilj in pregnala Rommlov Afri\xc5\xa1ki tankovski korpus na za\xc4\x8detno to\xc4\x8dko. 26. novembra je poveljnik sil na Bli\xc5\xbenjem vzhodu, general Claude Auchinleck, zaradi razli\xc4\x8dnih pogledov na potek ofenzive razre\xc5\xa1il Cunninghama in na njegovo mesto postavil generala Neila Ritchia. Po vrsti zmag 8. armade se je bil Rommel prisiljen umakniti na utrjene polo\xc5\xbeaje pri El Agheili. Februarja 1942 je Rommel reorganiziral svoje sile in potisnil preobremenjeno 8. armado na utrjeno linijo Gazala. Ritchie se je izkazal za nesposobnega zadr\xc5\xbeati Rommla, zato je general Auchinleck osebno prevzel poveljstvo nad 8. armado. _NEWLINE_Rommla je zaustavil v prvi bitki pri El Alameinu in si \xc5\xbeelel malo premora, da bi reorganiziral 8. armado. Winston Churchill je pritskal na Auchinlecka da bi spro\xc5\xbeil protiofenzivo, a je bil prezaposlen z obrambo svojih linij in tako 8. armada ni bila sposobna izvesti protiofenzive na Rommlove polo\xc5\xbeaje. Tako je Churchill odstavil Auchinlecka s polo\xc5\xbeaja poveljnika bli\xc5\xbenjevzhodnih sil ter na njegovo mesto postavil generala Harolda Alexandra, na polo\xc5\xbeaju poveljnika 8. armade pa ga je nadomestil general Willaim Gott. Gott je umrl v letalski nesre\xc4\x8di ravno, ko je odhajal prevzeti poveljstvo nad 8. armado. Zato je mesto poveljnika 8. armade prevzel generalporo\xc4\x8dnik Bernard Montgomery. Montgomery in general Alexander sta se uprla Churchillovim pritiskom in obstoje\xc4\x8dima XXX. korpusu ter XIII. korpusu dodala \xc5\xa1e X. korpus in tako dodatno okrepila 8. armado pred drugo bitko pri El Alameinu._NEWLINE_V za\xc4\x8detku novembra, leta 1942 je 8. armada odlo\xc4\x8dilno porazila Rommlove enote v drugi bitki pri El Alameinu in jih zasledovala skozi Libijo do Marethove linije (utrjeni nem\xc5\xa1ki obrambni polo\xc5\xbeaji), ki je potekala po tunizijski meji. Marca, leta 1943 so skupaj s 1. armado obkolili nem\xc5\xa1ke obrambe polo\xc5\xbeaje in jih popolnoma porazili. Sile osi v Severni Afriki so kapitulirale maja 1943.\n_START_SECTION_\nItalijanska kampanja\n_START_PARAGRAPH_\n8. armada je sodelovala tudi v Italijanski kampanji. Sodelovala je v operaciji Husky (izkrcanje na Siciliji), skupaj z ameri\xc5\xa1ko 7. armado. Nato je sledilo izkrcanje v Italiji (operacija Baytown in operacija Plaz). Ko se je 8. armada povezala z ameri\xc5\xa1ko 5. armado na svojem levem krilu je prodirala po vzhodu Italije. Proti koncu leta 1943 je bil general Montgomery preme\xc5\xa1\xc4\x8den v Veliko Britanijo, kjer je sodeloval pri na\xc4\x8drtovanju operacije Overlord. Poveljstvo nad 8. armado je prevzel generalporo\xc4\x8dnik Oliver Leese._NEWLINE_Zgodaj spomladi leta 1944 je 5. armada poizkusila s prebojem skozi Gustavovo linijo in po treh neuspelih poizkusih je bil 8. armada preme\xc5\xa1\xc4\x8dena iz Jadranaske obale na zahod Italije v Apeninsko gorovje z izjemo V. korpusa, kot okrepitev 5. armadi. V \xc4\x8detrti bitki za Monte Cassino je 8. armada uspe\xc5\xa1no prebila nem\xc5\xa1ke polo\xc5\xbeaje in tako 5. armadi omogo\xc4\x8dila preboj in zavzetje Rima. Po zavzetju Rima je 8. armada dobila nalogo zavzeti centralno Italijo in se prebiti do Firenc. Pri prodoru skozi centralno Italijo so naleteli na utrjene nem\xc5\xa1ke polo\xc5\xbeaje (Gotska linija). 8. armada je bila znova preme\xc5\xa1\xc4\x8dena, spet na Jadransko obalo, kjer je nato uspe\xc5\xa1no prebila Gotsko linijo, a ji ni uspelo vdreti v Padsko ni\xc5\xbeino, saj je prej nastopila zima, ki je ustavila vse ve\xc4\x8dje operacije. Oktobra je bil Leese preme\xc5\xa1\xc4\x8den v Jugovzhodno Azijsko poveljstvo, njegovo mesto pa je zasedel generalpro\xc4\x8dnik Richard McCreey._NEWLINE_Spomladi leta 1945 je 8. armada nadaljevala ofenzivo v Italiji. Skupaj 5. armado, ki je tvorila njeno levo krilo, je uni\xc4\x8dila velik del Armadne skupine C, ki je branila Bologno, in nato v hitrem prodoru skozi severnovzhodno Italijo v Avstrijo . Problemi so se pojavili, ko se je 8. armada sre\xc4\x8dala z partizani, ki so hoteli vzpostaviti nadzor nad Furlanijo-Julijsko krajino. Pri\xc5\xa1li so pred britanskimi silami in bili zelo aktivni pri vzpostavljanu voja\xc5\xa1ke vlade. 2. maja je 2. Novozelandska divizija osvobodila Trst, isto\xc4\x8dasno pa sta v mesto vstopili jugoslovanska 4. armada in slovenski 9. korpus NOVJ.'